<classify> MKURUGENZI wa Shule za Zam Zam, Alhaji Rashid Bura ambaye aliyekutwa amekufa ofisini kwake juzi, alitarajiwa kuzikwa jana katika makaburi ya Chamwino jijini Dodoma.Maiti ya Mkurugenzi huyo ilikutwa juzi saa 11 jioni, ikidaiwa kuwa na majeraha na shauri hilo lipo Polisi kwa uchunguzi.Hata hivyo, Polisi wamekuwa kimya katika kuelezea kifo cha mkurugenzi huyo, ambaye pia aliwahi kufanya kazi mbalimbali ikiwemo ya ulinzi Ikulu na Upelelezi.Mmoja wa mashuhuda ambaye ni muuza magazeti karibu na ofisi ya Mkurugenzi huyo, amedai hawakuwa wanajua kadhia hiyo hadi mtoto wa marehemu alipofika hapo na kuzungumza na mchonga mihuri na baadaye polisi walifika na kutoka na maiti hiyo.Unajua nipo kijiweni hapa, lakini hatukujua mpaka walipofika polisi na mtoto huyo, amedai muuza magazeti huyo.Bura 60 alikutwa amekufa juzi ofisini kwake katika kifo kinachoelezwa kuwa na utata, lakini Polisi hawajasema sababu hasa za kifo cha mpelelezi huyo wa zamani.Mmoja wa marafiki zake, ambaye pia ni Mwanzilishi Mwenza wa Taasisi ya Dalai Islamic Center, Abdillah Mboryo alisema kutokana na kuharibika kwa mwili wa marehemu ni lazima wauzike mapema.Mboryo alisema kwa mara ya mwisho Bura alionekana jioni ya Jumapili ya Desemba 22 aliposwali Msikiti wa Nunge.Baada ya kumalizika kwa swala, inaelezwa kuwa aliwanunulia kahawa baadhi ya watu eneo la karibu na msikiti, akazungumza kidogo na kuondoka.Rafiki huyo alisema kuwa majira ya jioni, Bura alimpigia simu mmoja wa viongozi wakubwa wa dini, ambaye alimtuma kwenye mkutano huo na kumweleza kuwa amerudi.Imeelezwa kuwa huenda simu hiyo ilikuwa ya mwisho, kwani baada ya hapo hakupatikana hadi polisi walipoenda kumtoa ofisini akiwa hana nguo na ana majeraha matatu.Bura inaelezwa kuwa alishawahi kufanya kazi katika Jeshi la Polisi Kitengo cha Upelelezi katika mikoa mbalimbali na kumalizia Morogoro na aliwahi kuwa mlinzi Ikulu kwa miaka mitatu katika Serikali ya Awamu ya Kwanza.Shule ya Msingi ya Kiislamu ya Zamzam iliyopo Miyuji jijini hapa, imejulikana sana mwaka huu hasa baada ya mwanafunzi wa dhehebu la Sabato kuwa miongoni mwa wanafunzi bora 10 kitaifa kwenye somo la maarifa ya dini ya Kiislamu kwenye mtihani wa darasa la saba.Katika uhai wake, Alhaji Bura alishawahi kusema anajivunia kutoa washindi wanne kitaifa kwenye somo la maarifa ya dini ya Kiislamu.Alisema kutokana na mafanikio yanayopatikana, alifikiria kuanzisha sekondari ili iwe inachukua watoto kutoka chekechea hadi sekondari. Shule hiyo ambayo wanafunzi walianza kusomea kwenye madarasa yaliyojengwa kwa tope Mei 1, 2005 kama kituo cha watoto yatima na watoto sita, mwaka 2012, mke wa Waziri Mkuu mstaafu, Tunu Pinda alitembelea shule hiyo na kukuta wanafunzi wakisoma katika madarasa ya tope.Aliguswa na mazingira ya shule na madarasa waliyokuwa wakisomea watoto hao na kutoa Sh milioni 3.5 kwa ajili ya ujenzi wa madarasa.Pia Maimuna Tarishi ambaye wakati huo alikuwa Katibu Mkuu Ofisi ya Rais, Tawala za Mikoa na Serikali za Mitaa Tamisemi alitoa Sh milioni tatu na zikapatikana Sh milioni 6.5, zilizoanzisha ujenzi wa madarasa matatu.Ina madarasa saba ya kisasa na vyoo 20 ambavyo kati ya hivyo viwili ni kwa ajili ya wanafunzi wenye ulemavu. Ina wanafunzi 350 wakiwamo 90 yatima na wale wanaotoka katika mazingira magumu, wanaosoma bila malipo.  <topic>: kitaifa 